Л.У. Парашкова (Магілёў, Рэспубліка Беларусь)

ФАРМІРАВАННЕ Ў ВУЧНЯЎ МАРАЛЬНЫХ КАШТОЎНАСЦЕЙ ПРАЗ ЗМЕСТ ВУЧЭБНАГА МАТЭРЫЯЛУ ПА БЕЛАРУСКАЙ ЛІТАРАТУРЫ (З ВОПЫТУ РАБОТЫ)

Вучэбнай праграмай па вучэбным прадмеце **«**Беларуская літаратура» прадугледжана дасягненне вучнямі наступных асобасных адукацыйных вынікаў: сфарміраванасць маральных каштоўнасных арыентацый, цэласнай сістэмы поглядаў на свет; усведамленне сябе грамадзянінам беларускай дзяржавы, сваёй этнічнай прыналежнасці; праяўленне павагі да нацыянальнай культурнай спадчыны; усведамленне значнасці сацыяльна адказных паводзін; праяўленне міжэтнічнай і міжкультурнай талерантнасці; гатоўнасць і здольнасць да ўзаемаразумення, дыялогу і супрацоўніцтва; паважлівае стаўленне да чужога меркавання; здольнасць да эстэтычнага ўспрымання навакольнага свету; дэманстрацыя ўстойлівай цікавасці да самастойнай дзейнасці, самаразвіцця, самапазнання; праяўленне эмацыянальнай сталасці, гатоўнасць да выбару адукацыйнай траекторыі ў адпаведнасці з уласнымі магчымасцямі, здольнасцямі і інтарэсамі.

Пры фармулёўцы выхаваўчых задач урока мы, настаўнікі, павінны арыентавацца на названыя асобасныя адукацыйныя вынікі. Важным сродкам дасягнення вучнямі асобасных вынікаў з’яўляецца разуменне імі каштоўнасных арыенціраў пісьменнікаў і літаратурных герояў.

Прыярытэтнай задачай урокаў беларускай літаратуры з’яўляецца фарміраванне ў вучняў патрыятычных каштоўнасных арыентацый, павагі да гістарычнага мінулага. Важная роля ў яе вырашэнні адводзіцца літаратурнай адукацыі ў сувязі з бясспрэчнымі выхаваўчымі магчымасцямі мастацкай літаратуры. Асаблівую ўвагу неабходна надаваць творам патрыятычнага і грамадзянскага зместу.

Патрыятычнае выхаванне накіравана на фарміраванне і развіцце асобы, якая валодае якасцямі грамадзяніна-патрыёта, а таксама здольная паспяхова выконваць грамадзянскія абавязкі ў мірны і ваенны час.

Беларуская літаратура адносіцца да прадметаў культуралагічнага цыклу, у яе рамках паслядоўна і сістэматычна адбываецца далучэнне вучняў да мастацтва. Родная літаратура каштоўная сваімі ідэямі і тым асобасным сэнсам, які маюць сюжэт літаратурнага твора, мастацкія вобразы, адносіны і стаўленне самога аўтара да герояў і падзей, да жыцця і свету. Працэс пазнання літаратуры як мастацтва арганічна звязаны з працэсам фарміравання сістэмы каштоўнасных арыентацый вучня, адносін яго да жыцця, да людзей, працэсам усведамлення сябе асобай.

З першых урокаў у 5 класе стараюся зацікавіць сваіх вучняў багатай спадчынай, беларускага народа. Прапаную пры падрыхтоўцы да ўрокаў розныя віды работ, але з улікам схільнасцей кожнага. Так, напрыклад, калі было абагульненне па тэме “Вусная народная творчасць”, вучні выконвалі заданне па групах: скласці казку пра павучка, знайсці апавяданні і вершы, прыказкі і прымаўкі, загадкі пра павучка, намаляваць павука ці вышыць, сплесці з бісера. Чаму? Таму што павук здаўна аберагаў шчасце і пакой таго, у каго сяліўся, быў сімвалам дабрабыту. А яшчэ мы ўсе разам разгледзелі саламянага павука, якога вісіць у нашым школьным музеі, і вучні паспрабавалі зрабіць самі.

Урок у 6 класе “Міфалогія беларусаў ў паэтычным адлюстраванні” па творы М. Багдановіча “Вадзянік” праходзіў у форме канферэнцыі. На ўроку прысутнічалі чытачы, літаратуразнаўцы, этнографы, мастакі. Была праведзена работа з энцыклапедыяй “Беларускі фальклор”.

Урок па вершы А.Ставера “Жураўлі на Палессе ляцяць” пачынаю з пытанняў па ўзнаўленні таго, што ўжо вядома шасцікласнікам пра патрыятычную лірыку, паэтычныя вобразы Радзімы, бацькоўскай хаты. Пачынаю са слоў, што ў кожнага чалавека ёсць свая Радзіма-маці, Бацькаўшчына, краіна, дзе жылі продкі. Гэта наша родная Беларусь – край блакітных рэк і азёр, зялёных лясоў, сенажацяў, мужнага і працавітага народа; той родны кут, дзе чалавек нарадзіўся. Гэта наша малая радзіма, якая мае свой адметны выгляд, сваю, хай самую сціплую і звычайную, прыгажосць, якая адкрываецца кожнаму яшчэ ў дзяцінстве, у час памятных на ўсё жыццё ўражанняў дзіцячай душы. Быў такі родны куток і ў паэта Алеся Ставера, да творчасці якога вучні далучаюцца ўпершыню. Ён нарадзіўся ў прыгожым маляўнічым краі ля вытокаў ракі Бярэзіны. Праз усё жыццё творца пранёс сваю вялікую любоў да роднай зямлі, бацькоўскага краю, асабліва ў перыяд знаходжання ў час вайны ў фашысцкім канцлагеры. Пасля вайны паэт многа вандраваў, шмат чаго зведаў і пабачыў у жыцці: і бурштынавы прыбой Балтыкі, і Карпацкія перавалы, і блакітную Віслу, і паўночнае ззянне. Але дзе б ён ні быў, яго заўсёды цягнула ў свой азёрны рабінавы край, на Беларусь, да "сакавітых пожняў мурожных", у ветлівы і гасцінны двор беларуса. Бадай, самым шчымлівым і хвалюючым было для Алеся Ставера гэтае жураўлінае "курлы-курлы", іх адметная песня-вітанне падчас вяртання з чужых краёў. Журавель уразіў Алеся Ставера сваім незвычайным хараством, грацыёзнасцю, ён стаў для паэта сімвалам Бацькаўшчыны.

Каменціруецца запісанае на дошцы слова патрыятызм. Пасля аналізу верша вучням задаецца пытанне, чаму лірычнага героя верша можна назваць патрыётам.

Праграма па беларускай літаратуры 7 класа дае багаты матэрыял для патрыятычнага выхавання вучняў. Напрыклад, пры вывучэнні верша “Ручэй” Якуба Коласа мэтазгодна праслухаць песню М. Чуркіна “Ручэй” на словы гэтага ж верша або песню І.Лучанка “Мой родны кут”. Вучням прапануецца заданне параўнаць свае ўражанні ад гэтых двух твораў – верша і песні. Вучні адзначаюць, што верш і песня прасякнуты глыбокім пачуццём бязмежнай любові да сваёй зямлі, да роднай прыроды. Мастакі прымушаюць заўважаць тое незвычайнае ў прыродзе, на што ў паўсядзённым жыцці мы не звяртаем увагі, а дзякуючы іх таленту адкрываем для сябе.

Ваенная тэма разглядаецца на прыкладзе твораў В. Быкава “Незагойная рана”, В. Зуёнка “З вайны сустрэлі мацяркі сыноў”, А. Вярцінскага “Рэквіем па кожным чацвёртым”. Вучням задаюцца праблемныя пытанні:

- Чаму апавяданне называецца “Незагойная рана”? Пра якую рану ідзе размова ў творы?

- Якія радкі верша В.Зуёнка “З вайны сустрэлі мацяркі сыноў” раскрываюць пачуцці і перажыванні матуль? Якія радкі паўплывалі на вашы адносіны да маці, што не дачакаліся з вайны сваіх дзяцей?

- Якія пачуцці выклікае ў вас заключная частка твора “Эпілог”, пададзеная ў форме “ўрока спражэння”?

- Да чаго заклікаюць гэтыя творы?

Пасля аналізу твораў робіцца вывад аб гераізме і патрыятызме, стратах і пакутах беларускага народа ў гады Вялікай Айчыннай вайны.

Трэба адзначыць, што творы пра Вялікую Айчынную вайну, незалежна ад іх прыналежнасці да пэўнага жанру ці роду літаратуры, распавядаюць пра подзвіг нашага народа ў Вялікай Айчыннай вайне, пра усё ім перажытае і здзейсненае, пра бязмежную мужнасць, патрыятычную самаахвярнасць, уменне перамагаць.Усё пералічанае – гэта той маральны капітал, з якога новыя пакаленні чэрпаюць духоўную сілу.

З пазіцый сённяшняга дня пры вывучэнні твораў на ваенную тэматыку важна звяртаць увагу на такія найбольш істотныя вузлавыя праблемы, як чалавек і вайна, гераічнае і патрыятычнае, трагічнае, тып героя і характар канфлікту. Знаёмства з творамі пра Вялікую Айчынную вайну дапамагае вучням атрымаць больш шырокае ўяўленне пра падзеі таго часу, пра чалавека на вайне, усвядоміць вайну як агульнанацыянальнае бедства, наступствы якога адчуваюцца і зараз. Неабходна звяртаць увагу на характэрную асаблівасць такой літаратуры: аўтары не імкнуцца да апавядальнасці, а праяўляюцьпавышаную ўвагу да жыцця звычайнага чалавека, яго ўнутранага свету, а чытач успрымае падзеі вайны праз прызму думак і пачуццяў пэўнага героя. На ўроках, прысвечаных тэме Вялікай Айчыннай вайны, я выкарыстоўваю такія віды творчых заданняў, як “Ліст ветэрану”, “Ліст героя нашчадкам”, паведамленні вучняў “Вайна ў гісторыі маёй сям’і, абавязковае наведванне гістарычных месц, звязаных з Вялікай Айчыннай вайной (Трасцянец, Хатынь, Боркі, Буйніцкае поле і інш.) з абавязковым напісаннем сачынення паводле асабістых уражанняў.

Такім чынам, вучні ў час працы з вучэбнымі тэкстамі, у якіх расказваецца пра Беларусь і беларусаў, далучаюцца да гісторыі, духоўнай культуры свайго народа, яго традыцый і здабыткаў. Атаясамліваючы сябе з гэтай культурай, вучні фарміруюць свой светапогляд. У школьнікаў выхоўваецца нацыянальная самасвядомасць.

Спіс выкарыстаных крыніц:

1. Альшэўская, Н.У. Развіццѐ пачуцця самасвядомасці грамадзяніна-беларуса на ўроках мовы і літаратуры ў вучняў старэйшых класаў / Н.У. Альшэўская. – Мн., 1998.

2. Барчук, А.Л., Грудзінскі, М.У. Грамадзянскае выхаванне школьнікаў / А.Л. Барчук, М.У. Грудзінскі. – Мн., 2004.

3. Барчук, А.Л. Патрыятычнае выхаванне старшакласнікаў сродкамі беларускай літаратуры / А.Л. Барчук. – Мн. : БДПУ, 1997. 46

4. Грамадзянскае выхаванне школьнікаў : Дапам. для настаўнікаў і выхавальнікаў // Прудко, Т.М. – Мн., 2000.